ซีพีทิ้งหุ้นCPALL5.2พันล.
กลุ่มซีพีขายบิ๊กล็อต ซีพี ออลล์ ล็อต 2 อีก 5,280 ล้านบาท ห่างกันเพียง 1 สัปดาห์ ที่เพิ่งทำไปก่อนหน้านี้
30 พ.ย. 2555

กลุ่มซีพีขายบิ๊กล็อต ซีพี ออลล์ ล็อต 2 อีก 5,280 ล้านบาท ห่างกันเพียง 1 สัปดาห์ ที่เพิ่งทำไปก่อนหน้านี้ 
รายงานข่าวจากโบรกเกอร์ เปิดเผยว่า วันที่ 29 พ.ย.ที่ผ่านมา มีรายการซื้อขายรายใหญ่ (บิ๊กล็อต) หุ้นบริษัท ซีพี ออลล์ เจ้าของเซเว่นอีเลฟเว่นทั้งกระดานหลัก (CPALL) และกระดานต่างประเทศ (CPALLF) มูลค่า 5,280.91 ล้านบาท รวม 135.75 ล้านหุ้น คิดเป็น 1.51% ของทุนชำระแล้ว ราคาเฉลี่ยหุ้นละ 38.90 บาท ซื้อขายผ่านบริษัทหลักทรัพย์ (บล.) ยูบีเอส วอร์เบิร์ก
ขณะที่ราคาบนกระดาน CPALL ปิด 39.50 บาท ลดลง 1.25 บาท และบริษัท เจริญโภคภัณฑ์อาหาร (CPF) ปิด 32.75 บาท ลดลง 0.25 บาท มูลค่าซื้อขาย 918.16 ล้านบาท 
ทั้งนี้ วันที่ 22 พ.ย.ที่ผ่านมา มีรายการบิ๊กล็อต CPALL จำนวน 400 ล้านหุ้น มูลค่า 1.38 หมื่นล้านบาท ราคาเฉลี่ยหุ้นละ 34.50 บาท ซึ่งการทำบิ๊กล็อตครั้ง 2 นี้ ขายได้ราคาดีขึ้น
บทวิเคราะห์ บล.เมย์แบงก์ กิมเอ็ง (ประเทศไทย) ระบุว่า การทำบิ๊กล็อตหุ้น CPALL อีกครั้งเป็นการเสนอขายของกลุ่มซีพี ได้เสนอขาย Big Lot Overnight อีกครั้ง จำนวน 146 ล้านหุ้น ราคา 38.90 บาท ทำรายการผ่านกระดานซื้อขายช่วงเช้าวันที่ 29 พ.ย.ที่ผ่านมา ซึ่งถือเป็นการทำรายการ Overnight Big Lot ครั้งที่ 3 ในรอบ 4 สัปดาห์ด้วยกัน เริ่มจาก CPF– CPALL และครั้งนี้เป็นการทำบิ๊กล็อตหุ้น CPALL ครั้งที่ 2 
ทั้งนี้ ณ ปิดสมุดทะเบียนผู้ถือหุ้นของ CPALL วันที่ 9 พ.ค. ซีพี กรุ๊ป ถือหุ้น 2,111 ล้านหุ้น คาดว่าเป็นการระดมทุนไปซื้อหุ้น Ping An Insurance ในประเทศจีน 
ดังนั้น หุ้นที่เกี่ยวข้องกับซีพี กรุ๊ป อาจต้องหลีกเลี่ยงไประยะหนึ่งจนกว่าดีลเข้าซื้อกิจการดังกล่าวจะเสร็จสิ้น
นักลงทุนรายใหญ่ กล่าวว่า การทำบิ๊กล็อตหุ้น CPF และ CPALL ต่อเนื่องเป็นการขายหุ้นของกลุ่มซีพีให้กับนักลงทุนสถาบันหรือกองทุน โดยเป็นหุ้นในส่วนที่กลุ่มซีพีซึ่งเข้าไปเก็บบนกระดานอย่างต่อเนื่องในช่วงที่ผ่านมา เป็นเหตุให้ราคาหุ้นวิ่งจาก 3435 บาท ขึ้นไปกว่า 40 บาท และถูกทิ้งลงมาหลังจากราคาทำบิ๊กล็อตต่ำกว่าราคาบนกระดาน 
“นักลงทุนควรหลีกเลี่ยงหุ้นในกลุ่มซีพี ไม่ว่าจะเป็น CPF หรือ CPALL เพราะช่วงที่ผ่านมาไม่มีความชัดเจนว่าขายหุ้นทำไม ขายให้ใครและใครเป็นคนซื้อ มีแต่คาดการณ์ 2 เรื่อง คือ การขายหุ้นเพื่อนำเงินไปลงทุน 3 หุ้นให้กับทรู คอร์ปอเรชั่น และลงทุนซื้อบริษัทประกันในจีน” นักลงทุน กล่าว
ด้านนักวิเคราะห์ บล.เกียรตินาคิน กล่าวว่า สัญญาณเทคนิคของหุ้น CPALL แกว่งตัวในกรอบ 3940 บาท แนะนำ “ขาย” หากราคาหุ้นปรับเพิ่มขึ้นในแนวต้านดังกล่าว